b'\n_START_ARTICLE_\nPer\xc5\xbeani\n_START_PARAGRAPH_\nPer\xc5\xbeani (\xce\xa0\xce\xad\xcf\x81\xcf\x83\xce\xb1\xce\xb9), Ajshil, starogr\xc5\xa1ka tragedija, leta 472 pr. Kr._NEWLINE_Ajshilovi Per\xc5\xbeani so med ohranjenimi gr\xc5\xa1kimi tragedijami edina tragedija, ki snovi ne zajema iz mitologije. Namesto tega snov zajema iz bolj neposredne gr\xc5\xa1ke zgodovine, iz perzijskih vojn (bojev Atencev proti perzijskemu zavojevalcu). Morda so nam ravno zaradi te lastnosti Per\xc5\xbeani bli\xc5\xbeji kot druge ohranjene gr\xc5\xa1ke tragedije, kjer se mora gledalec najprej v\xc5\xbeiveti v miti\xc4\x8dno ozadje in v bogoslu\xc5\xbeno pogojenost stare dramske umetnosti. Drama ima religiozno podlago in je vzgojna tragedija \xe2\x80\x93 zmaga nad nekom ni nobena \xc4\x8dast (ljudje se zavedajo skupne \xc4\x8dlove\xc5\xa1ke usode: trenutno smo zmagovalci, a enkrat bomo kot Per\xc5\xbeani), vse \xc4\x8daka ista usoda._NEWLINE_Verzi so kratki, drama ima notranje gibanje, tragi\xc4\x8dnost ustvarja turobno vzdu\xc5\xa1je. S to dramo je Ajshil ustvaril model, kak\xc5\xa1na naj bo upesnitev zgodovinskega dogajanja in kak\xc5\xa1no naj bo idealno razmerje med zgodovinsko resni\xc4\x8dnostjo in poezijo.\n_START_SECTION_\nVsebina\n_START_PARAGRAPH_\nV za\xc4\x8detku nastopi zbor, ki napove vsa ljudstva, ki so \xc5\xa1la s Kserksom v boj. Pridru\xc5\xbei se jim \xc5\xa1e Atosa, ki je zaskrbljena, saj so jo, odkar je \xc5\xa1el njen sin v boj, vznemirjale prikazni:_NEWLINE_Dve \xc5\xbeeni sta se mi prik\xc3\xa1zali,_NEWLINE_lep\xc3\xb3 oble\xc4\x8deni, v per\xc5\xbeanskem ena,_NEWLINE_a druga v dorskem obla\xc4\x8dilu, obe_NEWLINE_veliko ve\xc4\x8dji od \xc5\xbeen\xc3\xa1 dana\xc5\xa1njih,_NEWLINE_vzor vse lepote in po rodu sestri._NEWLINE_Njih ena je za dom iz\xc5\xberebala_NEWLINE_de\xc5\xbeelo gr\xc5\xa1ko, druga pa barbarsko._NEWLINE_Tedaj med njima vnel se je prepir._NEWLINE_Ko to moj sin je videl, ju je sku\xc5\xa1al_NEWLINE_pobotati: obe je vpregel v voz ,_NEWLINE_na tilnik jima je nataknil jarem._NEWLINE_Njih ena se pona\xc5\xa1ala je z jarmom,_NEWLINE_voljn\xc3\xb3 je v ustih uzdo \xc5\xbeve\xc4\x8dila,_NEWLINE_a druga cepetala je, z rok\xc3\xa1mi_NEWLINE_je uzdo trgala in se upirala,_NEWLINE_naposled jarem je zlomila v dvoje._NEWLINE_Moj sin zdrsi z voz\xc3\xa1, k njemu pristopi_NEWLINE_Dar\xc3\xa9j, ker se mu smili sin; ko Kserkses_NEWLINE_ga uzre, obleko strga si s telesa._NEWLINE_Te sanje so Atoso tako prestra\xc5\xa1ile, da se je naslednji dan odlo\xc4\x8dila stopiti k \xc5\xbertveniku in darovati bogovom, da bi jo obvarovali slabih slutenj. Vendar zboru pove, da slabih znamenj s tem \xc5\xa1e ni bilo konec. Videla naj bi kragulja, ki je s kremplji planil nad orla in ga mrcvaril, medtem ko se je orel samo potuhnil in se sploh ni branil. Zbor Atoso potola\xc5\xbei nato pa ji na kratko pove o ljudeh, ki jih je Kserks \xc5\xbeelel podjarmiti. To so bili Atenci, ki naj bi se po besedah vodje zbora bojevali le s kopji in se branili le s \xc5\xa1\xc4\x8diti, njihovo najve\xc4\x8dje bogastvo pa naj bi bili rudniki srebra. Za njih je veljalo tudi, da nikomur niso ne su\xc5\xbenji ne podlo\xc5\xbeniki, a \xc4\x8de bi si jih kdorkoli podjarmil, bi bil gospodar vsej Gr\xc4\x8diji. Dialog prekine glasnik, ki prinese novice o pora\xc5\xbeeni perzijski vojski. Pove, da so Grki Perzijce premagali z zvija\xc4\x8do, pod pretvezo, da bodo prenehali z bitkami in pono\xc4\x8di na skrivaj pobegnili. Ob teh novicah za\xc4\x8dne zbor pomilovati usodo Kserksa, Atosa pa se odlo\xc4\x8di oditi k Darejevem grobu in izliti pitne darove. S tem prikli\xc4\x8de Darejevega duha, kateremu zaupa tegobe, ki so se zgrnile nad Perzijo. Darej ji zaupa, da je bila tako preko njunega sina uresni\xc4\x8dena prerokba, ki je bila prerokovana njemu in ji svetuje:_NEWLINE_De\xc5\xbeele Grkov se ne dotaknite,_NEWLINE_\xc4\x8deprav premo\xc4\x8d Per\xc5\xbeanov bo \xc5\xa1e ve\xc4\x8dja:_NEWLINE_saj sama zemlja Grkom je zaveznik!_NEWLINE_Ko Darejev duh izgine, tudi Atosa odide v pala\xc4\x8do in zbor tako sam pri\xc4\x8daka vrnitev Kserksa, ki se prika\xc5\xbee v raztrgani obleki, spremlja pa ga le redko \xc5\xa1tevilo ljudi. Kserksa navdajata le \xc5\xa1e bole\xc4\x8dina in tesnoba, saj je s svojo zaletavostjo in brezobzirno ambicioznostjo pahnil svoj narod v nesre\xc4\x8do. Toda \xc4\x8deprav je poglavitni povzro\xc4\x8ditelj vsega gorja, nam njegov lik zbuja bolj usmiljenje kot prezir. Drama se zaklju\xc4\x8di s tem, ko Kserks v spremstvu zbora odide v pala\xc4\x8do.'